《岁聿其暮送朱东原司教东平六章》
明代·孙承恩

岁聿其暮，翔翔萧萧。言策其驽，送子于郊。

岁聿云暮，寒日翳翳。伤子不逢，感我出涕。

驱车辚辚，徒御倾倾。式遄子行，我心用宁。

言言东平，鲁邦之域。宫墙崇崇，懋子嘉绩。

金则有砺矣，木则有矩矣。造尔多士，子其处矣。

胡子匪宜我，独与子暌离。孰辅吾仁，孰砭我疵。岂无友朋，不如子心知。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。